A BIZOTTSÁG HATÁROZATA
(2007. június 11.)
a 93/52/EGK határozatnak a Románia hivatalos brucellózismentességére (B. melitensis) vonatkozó nyilatkozat és a 2003/467/EK határozatnak a Szlovénia hivatalos szarvasmarha-brucellózismentességére vonatkozó nyilatkozat tekintetében történő módosításáról
(az értesítés a C(2007) 2400. számú dokumentummal történt)
(EGT vonatkozású szöveg)
(2007/399/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a szarvasmarhafélék és a sertések Közösségen belüli kereskedelmét érintő állat-egészségügyi problémákról szóló, 1964. június 26-i 64/432/EGK tanácsi irányelvre (1) és különösen annak A. melléklete II. szakaszának 7. pontjára,
tekintettel a juh- és kecskefélék Közösségen belüli kereskedelmére irányadó állat-egészségügyi feltételekről szóló, 1991. január 28-i 91/68/EGK tanácsi irányelvre (2) és különösen annak A. melléklete 1. fejezetének II. szakaszára,
mivel:
(1)
Az egyes tagállamok vagy régiók brucellózisra (B. melitensis) vonatkozó követelményeknek való megfelelősége rögzítéséről és hivatalosan brucellózismentes tagállammá, illetve régióvá nyilvánításáról szóló, 1992. december 21-i 93/52/EGK bizottsági határozat (3) felsorolja azokat a tagállamokat és tagállami régiókat, melyeket hivatalosan brucellózismentesnek (B. melitensis) nyilvánítottak a 91/68/EGK irányelv alapján.
(2)
Egy 2001. júliusi állat-egészségügyi vizsgálat megállapította, hogy Románia megfelel a 91/68/EGK irányelv A. melléklete 1. fejezete II. szakasza (1) bekezdésének b) pontjában előírt feltételeknek. Ennélfogva felsorolták a tagállamok által juh- és kecskefélék behozatalára feljogosított harmadik országok jegyzékeinek megállapításáról szóló, 1997. március 3-i 97/232/EK bizottsági határozatban (4) mint hivatalosan brucellózismentesnek (B. melitensis) elismert harmadik országot.
(3)
Ezenkívül, az említett elismerést követően Románia kötelezettséget vállalt, hogy megfelel a 91/68/EGK irányelv A. melléklete 1. fejezete II. szakaszának (2) bekezdésében előírt feltételeknek annak érdekében, hogy megtarthassa hivatalosan elismert brucellózismentes státuszát.
(4)
Románia az egész területére vonatkozóan olyan dokumentumot nyújtott be a Bizottságnak, mely újra megerősíti, hogy az ország megfelel a 91/68/EGK irányelv A. melléklete 1. fejezete II. szakasza (1) bekezdésének b) pontjában előírt feltételeknek, és amelyből kitűnik, hogy folyamatosan megfelel a 91/68/EGK irányelv A. melléklete 1. fejezete II. szakaszának (2) bekezdésében előírt feltételeknek, a hivatalosan elismert brucellózismentes státusz tekintetében.
(5)
Ezért Romániát hivatalosan brucellózismentesnek (B. melitensis) kell elismerni a juh- vagy kecskeféléket tartó gazdaságok tekintetében.
(6)
A 64/432/EGK irányelv előírja, hogy tagállamok, azok részei vagy régiói hivatalosan tuberkulózis-, brucellózis- és enzootikus szarvasmarha-leukózistól mentesnek nyilváníthatók a szarvasmarha-állomány tekintetében, amennyiben az irányelvben meghatározott egyes feltételek teljesülnek.
(7)
Az egyes tagállamok, vagy a tagállamok egyes régiói szarvasmarha-állományainak hivatalosan tuberkulózismentes, brucellózismentes és szarvasmarhák enzootikus leukózisától mentes státusza megállapításáról szóló, 2003. június 23-i 2003/467/EK bizottsági határozat (5) tartalmazza a hivatalosan tuberkulózis-, brucellózis- és szarvasmarhák enzootikus leukózisától mentes tagállami régiók felsorolását.
(8)
Szlovénia olyan dokumentumot nyújtott be a Bizottságnak, melyből kitűnik, hogy az ország egész területe megfelel a 64/432/EGK irányelvben előírt, vonatkozó feltételeknek annak érdekében, hogy a szóban forgó tagállamot hivatalosan brucellózismentesnek lehessen nyilvánítani.
(9)
A Szlovénia által benyújtott dokumentum értékelése alapján az említett tagállam egész területét hivatalosan brucellózismentesnek kell nyilvánítani a szarvasmarhafélék tekintetében.
(10)
A 93/52/EGK és a 2003/467/EK határozatot ezért ennek megfelelően módosítani kell.
(11)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 93/52/EGK határozat I. melléklete helyébe e határozat I. mellékletének szövege lép.
2. cikk
A 2003/467/EK határozat II. mellékletének 1. fejezete helyébe e határozat II. mellékletének szövege lép.
3. cikk
Ezt a határozatot az Európai Unió Hivatalos Lapjában való kihirdetését követő harmadik naptól kell alkalmazni.
4. cikk
Ennek a határozatnak a tagállamok a címzettjei.
Kelt Brüsszelben, 2007. június 11-én.